Virallinen lehti nro C 386 , 11/12/1998 s. 0142



KIRJALLINEN KYSYMYS P-1527/98 esittäjä(t): Konstantinos Hatzidakis (PPE) komissiolle (11. toukokuuta 1998) Aihe: Kyproksen täysipainoinen osallistuminen liittymistä edeltävään prosessiin Kypros on yksi yhdestätoista EU:n jäsenehdokkaasta, jotka osallistuvat Lontoon konferenssissa käynnistettyyn liittymistä edeltävään prosessiin, ja sillä on erittäin hyvät mahdollisuudet tulla nopeasti täysjäseneksi, sillä sen erinomaisessa kunnossa oleva talous, kehittynyt julkishallinto ja demokraattisen hallitusmuodon vakaa toiminta mahdollistavat kaikkien Kööpenhaminan Eurooppa-neuvoston (kesäkuu 1993) asettamien arviointiperusteiden täyttämisen, minkä muuten myös komissio myöntää Agenda 2000 -asiakirjassa. Voisiko komissio, tätä taustaa vasten, kertoa minulle, mitä konkreettisia toimenpiteitä se aikoo toteuttaa valmistaakseen Kyproksen tasavallan ajoissa sen tulevaan Euroopan unionin jäsenyyteen ja pitäen silmällä sitä strategiaa, jota se tulee seuraamaan lähiviikkoina ja kuukausina tämän tavoitteen saavuttamiseksi mahdollisimman pian? Ottaen huomioon Luxemburgin huippukokouksen (12.-13.12.1997) ne päätelmät, jotka koskevat Kyproksen liittymistä edeltävää erityisstrategiaa ja joissa yksiselitteisesti edellytetään, että Kyproksella on mahdollisuus osallistua tiettyihin yhteisön ohjelmiin saman menettelyn kautta, jota sovelletaan muihinkin jäsenehdokkaisiin, voiko komissio vakuuttaa minulle, että Kyproksen osallistuminen tutkimuksen ja teknologisen kehittämisen viidenteen puiteohjelmaan tulee etenemään rinnakkain ja samassa tahdissa muiden jäsenehdokkaiden osallistumisen kanssa? Voisiko komissio lopuksi kertoa minulle, mikä on nykytilanne Euroopan unionin ja Kyproksen välisistä rahoituspöytäkirjoista seuraavien sitoumusten ja maksujen sekä määrärahojen käyttöönoton suhteen? Mikäli kyseisiä määrärahoja ei ole vielä otettu täysimääräisesti käyttöön, mitä toimenpiteitä komissio on jo toteuttanut tai aikoo toteuttaa tämän tavoitteen saavuttamiseksi ajoissa? Mikäli on olemassa vaara, että kyseiset määrärahat menetetään, voitaisiinko jotakin osaa niistä mahdollisesti käyttää esimerkiksi Kyproksen osallistumiseen joihinkin yhteisön ohjelmiin tai yhteisön toimiin saman menettelyn kautta, jota käytetään muiden jäsenehdokkaiden kohdalla kuten Luxemburgin Eurooppa-neuvoston päätelmissä yksiselitteisesti määrätään? Komission jäsenen Hans Van den Broekinkomission puolesta antama vastaus (25. kesäkuuta 1998) Eurooppa-neuvoston joulukuussa 1997 päättämän Kyproksen jäsenyyttä edeltävän erityisstrategian mukaisesti komissio pyrkii antamaan Kyprokselle mahdollisuuden osallistua toimiin ja ohjelmiin samoin perustein kuin Keski- ja Itä-Euroopan jäsenyyttä hakeneet maat. Komissio valmistelee parhaillaan tiedonantoa neuvoston päätökseksi, jolla niin Kypros kuin Keski- ja Itä-Euroopan jäsenyyttä hakeneet maatkin oikeutetaan osallistumaan täysipainoisesti viidenteen puiteohjelmaan. Yhteisön ja Kyproksen rahoitusyhteistyöhön liittyvät sitoumukset, maksut ja toteuttamisaste ovat siinä vaiheessa, että kaikki ensimmäisen ja toisen rahoituspöytäkirjan määrärahat on sidottu ja maksettu. Kolmannen pöytäkirjan määrärahoista 77 prosenttia on sidottu ja 58 prosenttia on maksettu. Neljäs rahoituspöytäkirja, joka allekirjoitettiin 30. lokakuuta 1995, on parhaillaan toteuttamisvaiheessa. Koska pöytäkirjan voimassaoloaika päättyy kuluvan vuoden lopussa, Kyproksen hallitus on pyytänyt sen voimassaoloajan jatkamista vielä vuodella. Komissio aloittaa tarvittavat toimet tämän tavoitteen saavuttamiseksi hyvissä ajoin. Komissio katsoo, että rahoituspöytäkirjan varoista yhteisön säännöstön käyttöönottoa varten toistaiseksi sitomattomat varat, jotka on tarkoitettu Kyproksen ongelman ratkaisun helpottamiseen (12 miljoonaa ecua) ja saaren yhteisöjen välisiin hankkeisiin (5 miljoonaa ecua), on tässä vaiheessa syytä käyttää alkuperäisiin tarkoituksiinsa, koska on tarpeen pitää auki kaikki kanavat yhteisöjen välisten suhteiden tukemiseksi.